## Pravilnik o znacima što ih sudionicima u prometu na cestama daju ovlaštene osobe

### NN 9/1993 (29.1.1993.), Pravilnik o znacima što ih sudionicima u prometu na cestama daju ovlaštene osobe

# MINISTARSTVO UNUTARNJIH POSLOVA

Na temelju članka 316. stavak 1. točka 2. Zakona o sigurnosti prometa
na cestama ("Narodne novine", broj 84/92 i 5/93), ministar unutarnjih
poslova, u suglasnosti s ministrom pomorstva, prometa i veza donosi

## PRAVILNIK

### o znacima što ih sudionicima u prometu na cestama daju ovlaštene osobe

Članak 1.

Ovim se pravilnikom propisuju znaci što ih sudionicima u prometu na
cestama daju ovlaštene osobe rukama, položajem tijela i posebnim uređajima
za davanje zvučnih i svjetlosnih znakova. Naredbe iz članka 9. Zakona o
sigurnosti prometa na cestama (u idućem tekstu: Zakon) mogu se davati i
usmeno i pomoću tehničkih sredstava za pojačanje zvuka.

Članak 2.

Ako ovlaštena osoba upravlja prometom na raskrižju, znakove kojima se
naređuje zaustavljanje svih vozila i zabrana prolaza za određene sudionike
u prometu može davati samo ako se nalazi u sredini raskrižja. Ako se na
jednom raskrižju nalazi više ovlaštenih osoba koje pomažu u upravljanju
prometom, znaci što ih daju te osobe moraju biti usklađeni sa znacima što
ih daje ovlaštena osoba koja se nalazi u sredini raskrižja. Iznimno od
odredbe stavka 1. ovoga članka ako bi se time uspješnije upravljalo prometom,
znakove iz članka 3. stavak 1. točka 1, 2. i 6. ovoga pravilnika može davati
i ovlaštena osoba koja se ne nalazi na sredini raskrižja uz uvjet da tu
osobu mogu lako uočiti svi sudionici kojima su znaci namijenjeni.

Članak 3.

Znaci što ih ovlaštene osobe daju rukama i položajem tijela za sudionike
u prometu znače:

1) desna ruka podignuta okomito s otvorenom šakom, dlanom prema lijevo
- znači obvezno zaustavljanje za sva vozila ispred raskrižja i zabranu
prelaza kolnika za pješake. Znak iz točke 1) ovoga članka znači zabranu
prolaza za sva vozila, osim onih koja se u trenutku kada je znak dan, ne
mogu na siguran način zaustaviti;

2) desna ruka podignuta okomito s otvorenom šakom, dlanom prema naprijed,
na cesti izvan raskrižja, kada se ovlaštena osoba nalazi na kolniku - znači
obvezno zaustavljanje za sva vozila prema kojima je dlan okrenut;

3) desna ruka vodoravno predručena s otvorenom šakom, dlanom prema lijevo
- znači zabranu prolaza za sve sudionike u prometu čiji smjer kretanja
siječe smjer ispružene ruke;

4) lagano mahanje rukom - dolje vodoravno odručenom ili predručenom
rukom s otvorenom šakom, dlanom okrenutim prema dolje - znači da vozač
u čijem se smjeru daje ovaj znak mora smanjiti brzinu kretanja vozila;

5) vodoravno predručena ruka savijena u laktu s otvorenom šakom, i kružno
kretanje podlaktice i šake - znači da vozač u čijem se smjeru daje ovaj
znak mora ubrzati kretanje vozila;

6) vodoravno odručena ili predručena ruka s dlanom otvorene šake usmjerenim
prema određenom sudioniku u prometu - znači da se taj sudionik obvezan
zaustaviti;

7) tijelo u normalnom stojećem stavu ili tijelo u tom stavu s rukama
vodoravno odručenim - znači da se sudionici u prometu koji dolaze iz smjera
u kojem su okrenuta leđa odnosno prsa ovlaštene osobe moraju zaustaviti,
a sudionici koji dolaze s bočnih strana te osobe imaju pravo prolaza.

Članak 4.

Znakove kojima se naređuje smanjenje brzine kretanja, ubrzanje kretanja
i zaustavljanje određenog sudionika u prometu, ovlaštene službene osobe
Ministarstva unutarnjih poslova mogu davati i iz vozila.

Članak 5.

Za davanje znakova kojima se naređuje zaustavljanje, zabrana prolaza
i smanjenje i ubrzanje kretanja vozila, ovlaštena osoba može koristiti
pločicu. Pločica iz stavka 1. ovoga članka ima oblik kruga promjera 12
cm čija je osnova žute boje s crvenim rubom širine najmanje dva cm, na
kojoj je s obadvije strane, u žutom polju, ispisan tekst "STOP POLICIJA".
Pločica iz stavka 2. ovoga članka može imati i vlastiti izvor svjetlosti.
U slučaju iz stavka 3. ovoga članka, pločica ima oblik kruga promjera 19,5
cm, čija je osnova s jedne strane žute boje na kojoj je crnim slovima ispisan
tekst "STOP POLICIJA", s crvenim rubom širine tri cm. Osnova
druge strane pločice je bijele boje s crvenim rubom širine tri cm na kojem
je crnim slovima ispisan tekst "STOP POLIClJA". Na sredini se
nalazi rasvjetno tijelo crvene boje promjera deset cm. Pločice iz stavka
2. i 3. ovoga članka nalaze se na rukohvatu i moraju biti presvučene reflektirajućom
tvari.

Članak 6.

Zvučni znaci daju se posebnim uređajem za davanje zvučnih znakova u
nizu tonova raznih visina koji se nalazi na vozilu ili zviždaljkom.

Članak 7.

Zvučni znaci koji se daju zviždaljkom imaju ova značenja:

1) jedan zvižduk - znači poziv sudionicima u prometu, koji ga čuju da
obrate pažnju na ovlaštenu osobu koja će odgovarajućim znakom izraziti
određeni zahtjev.

2) više uzastopnih zvižduka - znači da je neki od sudionika u prometu
postupio protivno zahtjevu izraženom danim znakom, protivno pravilima prometa
ili protivno postavljenim prometnim znakovima. Prilikom davanja više uzastopnih
zvižduka, ovlaštena osoba obvezna je pokazati na kojeg se sudionika u prometu
dani znak odnosi i što je on obvezan učiniti.

Članak 8.

Svjetlosni znaci daju se posebnim uređajima za davanje svjetlosnih znakova
koji se nalaze na vozilu ili sredstvima koja se daju ručno (baterijska
svjetiljka i sl.).

Članak 9.

Svjetlosni znaci koji se daju posebnim uređajima za davanje svjetlosnih
znakova na vozilu znače: Upaljeno plavo rotacijsko svjetlo na vozilu koje
stoji na kolniku - znači obvezu za vozače da smanje brzinu kretanja svog
vozila, da ga po potrebi zaustave i postupaju po naredbama ovlaštene osobe.

Članak 10.

Svjetlosni znak koji se daje sredstvima koja se ručno upotrebljavaju
(baterijska svjetiljka i sl.) stalno je svjetlo crvene boje kojim ovlaštena
osoba maše uspravno na uzdužnu os ceste. Taj znak znači obvezu za vozača
da zaustavi vozilo koje se kreće na dijelu ceste gdje se taj svjetlosni
znak daje.

Članak 11.

Zvučni znaci zviždaljkom primjenjuju se samo u kombinacijama sa znacima
koji se daju rukama i to samo kada se ovlaštena osoba nalazi izvan vozila.
Zvučni znaci koji se daju posebnim uređajem za davanje zvučnih znakova
na vozilu upotrebljavaju se samo u kombinaciji sa svjetlosnim znacima iz
članka 9. ovoga pravilnika.

Članak 12.

Stupanjem na snagu ovoga pravilnika prestaje važiti Pravilnik o znacima
što ih sudionicima u prometu na cestama daju ovlaštene osobe ("Službeni
list" SFRJ, broj 28/89) a koji je preuzet kao republički propis temeljem
Zakona o preuzimanju saveznih zakona iz oblasti unutarnjih poslova koji
se u Republici Hrvatskoj primjenjuju kao republički propisi ("Narodne
novine" broj 53/91.).

Članak 14.

Ovaj pravilnik stupa na snagu osmog dana od dana objave u "Narodnim
novinama".

Broj: 511-01-25-887/1-1993.

Zagreb, 21. siječnja 1993.

Ministar unutarnjih poslova

**Ivan Jarnjak, v. r.**

Pravilnik, NN 9/1993-113